માગશર મહિને લગ્ન નક્કી કર્યાં. કાકીએ ફઈબાને જણાવી દીધું કે લગન ભાવનગરમાં જ કરવાં. અને એમની લગ્નની તૈયારીઓ શરૂ થઈ ગઈ. કોઈ કંઈ કહી ન જાય કે આગલીનો દીકરો હતો એટલે બરોબર ન કર્યું. ઊર્મિલાને ઘરેણાના ઘાટ તથા સાડીઓ જોવા બોલાવેલી. બન્ને સાથે જઈ ચડાવવાની સાડીઓ પણ ખરીદી લાવ્યાં. મનને ખૂણે એવું પણ ખરું કે મારાં ફઈની છોકરી છે એટલે બધું ઘરમાં જ રહેશે. જમતી વખતે એક મિનિટ એકલાં પડ્યાં ત્યારે દેવેન્દ્રએ ઊર્મિલાને દુકાન પર આવવાનું આમંત્રણ આપ્યું અને કાનમાં કહયું કે તને મારી જાતે કોણી સુધી ચડે તેટલી બંગડી પહેરાવવી છે.